Informácia o činnosti Slovenskej republiky v medzinárodných organizáciách cestovného ruchu za roky 2003 a 2004

Medzinárodná spolupráca v oblasti cestovného ruchu je dôležitou súčasťou riadiacej práce Ministerstva hospodárstva SR v oblasti cestovného ruchu. Popri bilaterálnej spolupráci je jej najefektívnejším odrazom  spolupráca s medzinárodnými organizáciami, ktoré na tomto poli pôsobia. Aktívnym zapájaním sa do práce medzinárodných organizácií cestovného ruchu má Slovensko možnosť podieľať sa na ich činnosti, získavať najnovšie informácie a skúsenosti, mať prístup k prognózam a marketingovým analýzam svetových trhov, k štatistickým údajom o ekonomických ukazovateľoch jednotlivých trhov, spolupracovať pri tvorbe dokumentov, ovplyvňovať prácu výborov, v ktorých je členom, zapájať sa do rôznych programov, určených tak na priamu finančnú pomoc, ako aj na pomoc prostredníctvom zvyšovania odbornosti a získavania know-how v danej oblasti. Ďalej má možnosť zúčastňovať sa na konferenciách, seminároch, výstavách a  od vstupu Slovenskej republiky do Európskej únie aj ovplyvňovať prijímanie legislatívy v oblasti cestovného ruchu. Okrem toho členstvo v medzinárodných organizáciách cestovného ruchu zohráva dôležitú úlohu pri propagácii Slovenska v zahraničí a posilnení jeho pozície na medzinárodnom trhu cestovného ruchu.

Slovenská republika nemá svojich zástupcov vo všetkých medzinárodných organizáciách, ktoré sa svojou činnosťou priamo, či nepriamo zaoberajú cestovným ruchom. Z kapacitných i finančných dôvodov je spolupráca zameraná na najdôležitejšie a najväčšie medzinárodné organizácie, ktoré svojou činnosťou najvýznamnejšie ovplyvňujú politiku cestovného ruchu. Slovenská republika spolupracuje  predovšetkým so Svetovou organizáciou cestovného ruchu (World Tourism Organization - WTO), má zastúpenie vo Výbore pre cestovný ruch OECD a v jeho Pracovnej skupine pre štatistiku, Pracovnej skupine pre cestovný ruch SEI, Pracovnej skupine pre cestovný ruch Višegrádskej štvorky (V4) a od mája 2004 aj v Poradnom výbore pre cestovný ruch Európskej únie (Advisory Committee on Tourism). Na úrovni ministerstva spolupracuje tiež s marketingovým združením podunajských štátov Die Donau. Do roku 2004 sa aktívne zapájala aj do činnosti Medzinárodného zväzu autobusových prepravcov RDA. Prostredníctvom Slovenskej agentúry pre cestovný ruch (SACR) aktívne spolupracuje hlavne s Európskou komisiou cestovného ruchu (European Travel Commission – ETC), Americkou asociáciou cestovných kancelárií (American Society of Travel Agents – ASTA), Medzinárodným zväzom autobusových prepravcov (Internationaler Bustouristik Verland – RDA) a Asociáciou cestovného ruchu stredoeurópskych krajín (Central European Countries Travel Association – CECTA). Na úrovni profesijných zväzov sa spolupráca zameriava predovšetkým na najväčšie a v danej oblasti najdôležitejšie medzinárodné organizácie,  akými sú  Medzinárodná asociácia hotelov a reštaurácií (IH&RA), Európske združenie národných asociácií cestovných kancelárií (ECTAA), Medzinárodný zväz autobusových prepravcov (RDA), Medzinárodná organizácia lanovej dopravy (OITAF) a ďalšie. 

A.		Spolupráca s medzinárodnými organizáciami cestovného ruchu na úrovni Ministerstva hospodárstva SR

A.1	Svetová organizácia cestovného ruchu 

Svetová organizácia cestovného ruchu (World Tourism Organization – WTO) je medzinárodnou medzivládnou organizáciou, ktorá bola založená v roku 1974 ako nástupkyňa Medzinárodnej únie oficiálnych organizácií cestovného ruchu (IUOTO). WTO je najvýznamnejšou a najväčšou medzinárodnou organizáciou na poli svetového cestovného ruchu. Jedným z jej najdôležitejších cieľov je všestrannou podporou cestovného ruchu a rozvojom voľného medzinárodného pohybu osôb prispievať k upevňovaniu spoločenských a kultúrnych kontaktov medzi národmi. Plní funkciu globálneho fóra pre oblasť tvorby politiky cestovného ruchu a zároveň praktického zdroja know-how. 

Práca WTO je zameraná na liberalizáciu v službách cestovného ruchu, zjednodušenie postupov v medzinárodnom cestovnom ruchu, zvýšenie ochrany a bezpečnosti turistov, definovanie štandardov, implementáciu satelitných národných účtov cestovného ruchu, udržateľný rozvoj, boj proti chudobe, výchovu a vzdelávanie, komunikačnú a publikačnú činnosť, uverejňovanie medzinárodných turistických štatistík, iniciovanie organizovania medzinárodných konferencií o problémoch cestovného ruchu, spoluprácu verejného a súkromného sektora, ako i spoluprácu s inými medzinárodnými organizáciami a finančnými inštitúciami. Stupeň aktivity a spolupráce v rámci členstva je výsledkom záujmu príslušných vlád o udržateľný a efektívny rozvoj cestovného ruchu, ako i identifikovanie prioritných záujmov a problémov cestovného ruchu danej krajiny. 

Základným poslaním organizácie je podpora a rozvoj cestovného ruchu vzhľadom na jeho prínos k ekonomickému rozvoju, medzinárodnému porozumeniu, mieru, blahobytu a všeobecnému rešpektovaniu ľudských práv a základných slobôd bez ohľadu na rasu, pohlavie, jazyk alebo náboženské vyznanie. Súčasnú členskú základňu organizácie tvorí 143 členských štátov, 7 asociovaných členov a vyše 300 afilovaných členov reprezentujúcich súkromný sektor (letecké spoločnosti, hotelové skupiny, vzdelávacie inštitúcie a združenia cestovného ruchu). WTO má ako jediná medzivládna medzinárodná organizácia svojím unikátnym postavením možnosť spájať záujmy vlád a sektora cestovného ruchu, keďže jej členmi nie sú iba zvrchované štáty, ale i regionálne a miestne správy a súkromný sektor.

XV. Valné zhromaždenie WTO schválilo 20. októbra 2003 transformáciu organizácie na špecializovanú agentúru OSN a následne bola 7. novembra 2003 Dohoda medzi OSN a WTO prijatá konsenzom aj na 36. zasadnutí 2. výboru 58. Valného zhromaždenia OSN. 
23. decembra 2003 Valné zhromaždenie OSN schválilo jednohlasne rezolúciu A/RES/58/232, čím sa v zmysle článkov 57 a 63 Charty OSN ukončil procedurálny proces premeny WTO na špecializovanú organizáciu v systéme OSN. WTO sa tak stala prvou novou špecializovanou agentúrou OSN od roku 1985. Transformácia potvrdzuje vedúcu úlohu WTO vo svetovom cestovnom ruchu a znamená pre svetový cestovný ruch a samotnú WTO väčšie zviditeľnenie a uznanie, ktoré si cestovný ruch bezpochyby zaslúži vzhľadom na svoje schopnosti generovať vyšší hrubý domáci produkt, nové pracovné miesta a investície vo väčšej miere než iné ekonomické aktivity.

Slovenská republika ako suverénny štát sa plnoprávnym členom WTO stala sukcesiou 1. januára 1993. Bývalé Československo bolo jedným zo zakladajúcich členov predchodcu WTO, Medzinárodného kongresu oficiálnych propagačných združení už v roku 1925, ktorého výročná konferencia sa konala v roku 1926 vo vtedajšom Československu. Od 2. 1. 1975 sa WTO stala medzinárodnou medzivládnou organizáciou so sídlom v Madride, keď vstúpili do platnosti stanovy organizácie, prijaté v septembri 1970 v Mexiko City a začala používať terajší názov.

Slovenská republika je od roku 1993 členom Výboru WTO pre rozpočet a financie. Toto členstvo jej bolo na ostatnom Valnom zhromaždení, ktoré sa konalo v októbri 2003 v Číne, predĺžené do roku 2007. Každá regionálna komisia WTO nominuje do výboru svojich dvoch členov, ktorých schvaľuje Valné zhromaždenie WTO. Komisia pre Európu je zastúpená v CBF vo funkčnom období 2004-2007 Slovenskom a Ruskou federáciou. Členstvo v tomto výbore možno považovať za významnú funkciu v rámci organizácie. Výbor je dôležitým poradným pracovným orgánom Výkonného výboru WTO (EC). Zaoberá sa rozpočtovými a finančnými otázkami WTO, sleduje platobnú disciplínu členov, dodržiavanie finančného poriadku organizácie a navrhuje aplikáciu jeho ustanovení. SR ako plnoprávny člen WTO si doposiaľ svoje členské príspevky do generálneho fondu organizácie uhrádzala včas a riadne prostredníctvom MZV SR.

Spolupráca SR s WTO, okrem zahranično-politickej orientácie a integrácie do medzinárodných štruktúr, znamená pre SR upevňovanie medzinárodnej spolupráce, uznanie jej aktivít, možnosť zapojenia sa do vzdelávacích programov a rôznych rozvojových projektov a iniciatív. Členstvo vo WTO umožňuje získavať odborné know-how a informácie pre využitie v podmienkach SR, mať prístup k analytickým štúdiám, štatistickým porovnaniam, prognózam a trendom vývoja cestovného ruchu vo svete, marketingovým štúdiám a ďalším dôležitým odborným materiálom WTO. 

Členský príspevok za SR do WTO uhrádza MZV SR. Výška členského príspevku sa schvaľuje na Valnom zhromaždení WTO. V roku 2004 uhradila SR príspevok do generálneho fondu WTO 59 659 EUR. 

Aktivity

•	 Účasť na 41. zasadnutí Výboru pre rozpočet a financie (CBF), Madrid, Španielsko
Zástupca odboru cestovného ruchu MH SR sa zúčastnil na 41. zasadnutí Výboru pre rozpočet a financie. Na zasadnutí boli prerokované zásadné materiály týkajúce sa predovšetkým finančnej situácie organizácie: správa generálneho tajomníka o finančnej situácii a pláne výdavkov na rok 2003; správa audítorov o administratívnych účtoch organizácie za finančný rok 2002; uzatvorenie finančných účtov za obdobie 2000-2001; aplikácia článku 34 stanov a § 13 finančných pravidiel; návrh programu práce a rozpočet na obdobie 2004-2005. Prerokované a schválené materiály boli predložené Výkonnej rade (EC) na odsúhlasenie. SR za zapája do práce CBF z pozície plnoprávneho člena od roku 1993. Mandát jej bol trikrát predĺžený až do roku 2007. 

•	 Účasť na 40. zasadnutí regionálnej Komisie pre Európu (CEU), Attard, Malta
Zástupca odboru cestovného ruchu MH SR sa zúčastnil na pravidelnom zasadnutí regionálnej Komisie pre Európu a jej sprievodnom podujatí, odbornom seminári o európskej integrácii v ére rozšírenia Európskej únie a rozvoji cestovného ruchu. Hlavnými témami zasadnutia boli rozšírenie EÚ a jeho vplyv na ďalší rozvoj cestovného ruchu v európskom priestore a krízy v globalizačnom procese a ich vplyv na odvetvie cestovného ruchu. Komisia prerokovala uplatňovanie generálneho programu práce v období 2002-2003 v európskom regióne a zároveň prerokovala návrh generálneho programu práce na roky 2004-2005. Delegáti boli oboznámení aj so stavom príprav XV. Valného zhromaždenia WTO.

•	 Účasť na XV. Valnom zhromaždení WTO, Peking, Čína
Oficiálna delegácia SR vedená štátnym tajomníkom MH SR sa zúčastnila na XV. Valnom zhromaždení (VZ) WTO v čínskom Pekingu. VZ je najvyšším orgánom WTO. Zasadá v dvojročných cykloch a umožňuje stretnutie najvyšších predstaviteľov svetového cestovného ruchu, expertov, organizácií a inštitúcií. VZ schvaľuje rozpočet organizácie a generálny program práce a prediskutováva dôležité otázky sektoru cestovného ruchu. VZ je zložené z plnoprávnych a asociovaných členov WTO. Ústrednou témou XV. VZ WTO bolo odsúhlasenie transformácie organizácie na špecializovanú agentúru OSN v súlade s čl. 57 a 63 Charty Spojených národov. SR deklarovala svoj záujem aktívne spolupracovať s WTO a jej členmi formou prezentovania kandidatúry za člena Výboru pre rozpočet a financie na funkčné obdobie 2004-2007, na základe ktorej jej bolo toto členstvo predĺžené. Podporila politiku rozširovania organizácie a jej nové smerovanie odzrkadlené v transformácii na špecializovanú agentúru OSN, ktoré má smerovať k vybudovaniu uznávanej a atraktívnej medzinárodnej organizácie pokrývajúcej oblasť cestovného ruchu v celosvetovom meradle. V priebehu VZ organizátori pripravili výstavu a súťaž plagátov s tematikou cestovného ruchu, na ktorej boli zastúpené aj plagáty propagujúce Slovensko, ktoré vydala SACR. Pracovná cesta bola realizovaná v súlade s materiálom „Návrh účasti oficiálnej delegácie Slovenskej republiky na XV. Valnom zhromaždení Svetovej organizácie cestovného ruchu v Pekingu, Čína v dňoch 17. – 24. októbra 2003“, ktorý schválila vláda SR na svojom rokovaní 8. októbra 2003 a prijala k nemu uznesenie č. 961. Nadväzne na VZ WTO bol vypracovaný v súlade s uznesením č. 961, bod D.2. materiál „Informácia o priebehu rokovaní a záveroch prijatých XV. Valným zhromaždením Svetovej organizácie cestovného ruchu v Pekingu, Čína v dňoch 17. – 24. októbra 2003“, ktorý vláda SR prerokovala a vzala na vedomie na svojom zasadnutí 17. decembra 2003. Informácia o XV. VZ WTO bola publikovaná pre odbornú verejnosť aj v Bulletine pre cestovný ruch 4/2003, ktorý vydávalo MH SR, odbor cestovného ruchu.

•	 Tourism Market Trends 2003 a 2004
Odbor cestovného ruchu MH SR poskytol požadované údaje do publikácií WTO Tourism Market Trends 2003 a 2004, ktoré monitorujú a sumarizujú trendy vývoja cestovného ruchu v členských štátoch WTO z pohľadu pozitívnych a negatívnych faktorov a umožňujú vzájomné porovnanie výsledkov cestovného ruchu medzi jednotlivými krajinami, ktoré slúži ako podklad k analytickým materiálom. 

•	 WTO World Tourism Barometer
Odbor cestovného ruchu MH SR zasielal v rokoch 2003 a 2004 štatistické informácie do kvartálne publikovaného bulletinu World Tourism Barometer, ktorý monitoruje vývoj svetového cestovného ruchu v strednodobom horizonte za účelom poskytnutia adekvátnych a aktuálnych informácií o trendoch cestovného ruchu.

•	 Tourism Highlights
Odbor cestovného ruchu MH SR zaslal WTO pravidelne požadované informácie pre účely publikácie Tourism Highlights, ktorá mapuje hlavné smery vývoja cestovného ruchu vo svete najmä z hľadiska medzinárodných turistických príjazdov, príjmov z aktívneho zahraničného cestovného ruchu a výdavkov na cestovný ruch.

•	WTO dotazník o rozvoji cestovného ruchu v miestach svetového dedičstva
Odbor cestovného ruchu MH SR prispel do projektu WTO zameraného na udržateľný rozvoj cestovného ruchu so zreteľom na miesta svetového dedičstva. Na základe spolupráce s príslušnými VÚC na Slovensku, boli do WTO zaslané informácie o troch významných miestach zaradených do zoznamu UNESCO – Spišský hrad, Mesto Banská Štiavnica a mesto Bardejov.

•	 Svetový deň cestovného ruchu (WTD) – World Tourism Day, 27. september 2003
Odbor cestovného ruchu MH SR publikoval v Bulletine pre cestovný ruch 2/2003 informáciu o aktuálnej téme osláv Svetového dňa cestovného ruchu 2003 – Cestovný ruch: vedúca sila znižovania chudoby, vytvárania pracovných miest a sociálnej harmónie - ktorý sa každoročne pripomína 27. septembra, t. j. v deň, kedy boli prijaté v roku 1970 stanovy WTO. Témy osláv WTD na príslušné roky schvaľuje VZ WTO. Snahou odboru cestovného ruchu je zaviesť tradíciu osláv WTD v intenciách WTO na dobrovoľnej báze aj na Slovensku, preto sa snaží povzbudzovať relevantné subjekty cestovného ruchu v SR vo verejnom i súkromnom sektore, aby sa pripojili k oslavám WTD, ktoré sú dobrovoľnou iniciatívou, nie sú centralisticky ani direktívne riadené a môžu sa uskutočňovať rôznymi formami. 

•	 Účasť na 42. zasadnutí regionálnej Komisie pre Európu (CEU), San   Marino/Rimini, Taliansko
Komisia zasadá pravidelne jedenkrát do roka. Sprievodným podujatím bol odborný seminár o budúcnosti tradičných turistických destinácií, udržateľnom rozvoji a stimuloch pre stabilný rast. Na programe rokovania bola správa generálneho tajomníka WTO k problematike aktuálneho stavu v cestovnom ruchu; trendy cestovného ruchu v Európe v roku 2003; úloha regionálnych komisií; príprava, implementácia a zhodnotenie generálneho plánu práce; implementácia Globálneho etického kódexu cestovného ruchu; príprava generálneho programu práce na roky 2006-2007 a stanovenie strategických priorít. V súvislosti s rastúcim objemom a diverzifikáciou WTO aktivít v oblasti technickej spolupráce, rozhodol generálny tajomník uskutočniť internú zmenu sekretariátu  od 01. 04. 2004, v rámci ktorej bol vytvorený útvar pre poskytovanie služieb technickej spolupráce. Na zasadnutí CEU bola oficiálne podpísaná aj dohoda medzi zástupcami WTO a Uzbekistanu o zriadení kancelárie pre projekt „Hodvábnej cesty“.

•	 Účasť na 43. zasadnutí Výboru pre rozpočet a financie (CBF), Madrid, Španielsko
Slovenskej republike bolo členstvo vo výbore CBF predĺžené na ostatnom Valnom zhromaždení WTO do roku 2007. Predmetom zasadnutia bolo prerokovanie a schválenie zásadných dokumentov o finančnej situácii WTO, konkrétne bola prerokovaná správa generálneho tajomníka o finančnej situácii a finančný plán na rok 2004, správa audítorov o administratívnych účtoch organizácie za finančný rok 2003, stanovenie rozpočtu na rok 2005, rozšírenie lingvistickej diverzity – finančné dôsledky zavedenia portugalčiny ako nového pracovného jazyka WTO, opatrenia na financovanie ST-EP iniciatívy a aktivity technickej spolupráce. Generálny tajomník WTO informoval aj o podpísaní Memoranda o porozumení medzi WTO a vládou Kórejskej republiky  25.03.2004 v Soule, ktorá sa týka zriadenia ST-EP nadácie (ST-EP iniciatíva znamená zmierňovanie chudoby vo svete prostredníctvom udržateľného cestovného ruchu).

•	 Globálny etický kódex cestovného ruchu
V nadväznosti na implementáciu Globálneho etického kódexu cestovného ruchu odbor cestovného ruchu zverejnil na internetovej stránke MH SR informáciu o tejto iniciatíve WTO spolu so slovenským prekladom kódexu. Zároveň o tejto skutočnosti informoval sekretariát WTO a najvýznamnejšie združenia cestovného ruchu pôsobiace na národnej úrovni na Slovensku. GCET je ucelený súbor základných princípov, ktorého cieľom je usmerniť všetkých aktérov zainteresovaných na rozvoji cestovného ruchu, napr. vlády, miestne komunity, podnikateľov a odborníkov v cestovnom ruchu, zahraničných a domácich návštevníkov, rozvíjať cestovný ruch udržateľným a zodpovedným spôsobom. GCET bol prijatý 30. októbra 1999 rezolúciou A/RES/406(XIII) Valného zhromaždenia Svetovej organizácie cestovného ruchu (WTO). Štruktúra kódexu pozostáva z preambuly, princípov (9 článkov) a mechanizmu implementácie kódexu (článok 10). Ku kódexu patrí aj Protokol o implementácii. Protokol pokrýva dva hlavné aspekty procesu implementácie: časť I hovorí o ustanovení „Svetového výboru pre etiku v cestovnom ruchu“ – orgánu zodpovedného za interpretáciu, uplatňovanie a vyhodnocovanie ustanovení kódexu. Táto časť protokolu bola schválená v septembri 2001 rezolúciou 438(XIV) Valného zhromaždenia WTO. Časť II protokolu sa týka mechanizmu urovnávania sporov. Táto časť doposiaľ nebola schválená Valným zhromaždením WTO. Návrh textu časti II protokolu bude predložený na schválenie 16. Valnému zhromaždeniu WTO v roku 2005.

•	 Svetový deň cestovného ruchu (WTD) – World Tourism Day, 27. september 2004 a komunikačná kampaň „Tourism Enriches“
Na základe podkladov WTO odbor cestovného ruchu spracoval na zverejnenie na internetovej stránke MH SR informáciu o schválenej téme osláv 25. Svetového dňa cestovného ruchu – „Šport a cestovný ruch: dve hybné sily pre vzájomné porozumenie, kultúru a rozvoj spoločností“, ako aj informáciu o globálnej komunikačnej kampani „Tourism Enriches“, ktorej zámerom je propagovať cestovný ruch ako základné ľudské právo a spôsob života, ktorý obohacuje jednotlivcov, rodiny, spoločnosti a národy. 

•	 WTO e-library (elektronická knižnica)
Elektronická knižnica je novým projektom WTO, ktorá umožňuje jej členom prístup k vyše 250 dokumentom a publikáciám prostredníctvom Internetu. Odbor cestovného ruchu MH SR využil túto službu a jeho zástupcovi bol umožnený bezplatný vstup do tejto knižnice, ktorej inventár tvorí významné know-how v oblasti cestovného ruchu

•	 Návrh na vyslovenie súhlasu s novelami článkov 37 a 15 Stanov a §§ 13 a 4   Finančných pravidiel Svetovej organizácie cestovného ruchu (WTO)
Iniciatívny materiál bol vypracovaný v súlade s plnením povinností vyplývajúcich z plnoprávneho členstva SR vo WTO a na základe skutočnosti, že Španielsko, súčasný depozitný štát Stanov WTO, sa obrátil na SR s požiadavkou o vyjadrenie súhlasu s novelami prijatými Valným zhromaždením WTO. Tieto doposiaľ nevstúpili do platnosti, keďže sa nedosiahol požadovaný počet členov WTO, ktorí s uvedenými novelami vyjadrili súhlas. Modifikácie sa týkali zmeny uchovávateľa stanov, volieb do výkonného výboru, sankcií za neplatenie členských príspevkov a zavedenia eura, ktoré sa používa pri zostavovaní rozpočtu organizácie. Novely sú reakciou na zmeny, ktorými WTO prechádza, odrážajú reálne potreby organizácie a ich účelom je zabezpečenie efektívneho fungovania WTO. Návrh bol prerokovaný a schválený vo vláde SR 26. mája 2004 a k materiálu bolo prijaté uznesenie č. 483. 

•	 IX. medzinárodná konferencia o cestovnom ruchu, Bratislava, Slovensko
V súvislosti s organizovaním IX. medzinárodnej konferencie o cestovnom ruchu s témou „Cestovný ruch v procese európskej integrácie a globalizácie“ v októbri 2004 v Bratislave a v záujme upevňovania spolupráce medzi WTO a MH SR ako gestorom odbornej spolupráce s WTO bol listom ministra hospodárstva SR pozvaný na konferenciu ako prednášajúci hosť regionálny predstaviteľ WTO pre Európu, pán Luigi Cabrini, ktorý na konferencii vystúpil s príspevkom „Vyhliadky európskeho cestovného ruchu po roku 2004“. Vo svojom vystúpení informoval o súčasných trendoch vo svetovom i európskom cestovnom ruchu, ktoré sú ovplyvnené postupujúcim procesom integrácie a globalizácie. Zároveň načrtol budúci vývoj, v ktorom bude mať aj Slovensko ako nová členská krajina EÚ významnejšiu úlohu.

A.2	Výbor pre cestovný ruch OECD + Pracovná skupina pre štatistiku

	Výbor pre cestovný ruch OECD bol vytvorený už v roku 1961 a slúži ako medzinárodné fórum pre koordináciu politík a aktivít v oblasti cestovného ruchu. Výbor zasadá jedenkrát ročne a zaoberá sa aktuálnymi otázkami cestovného ruchu, jeho rozvojovými trendmi, zostavuje materiály o politikách cestovného ruchu a prispieva k práci ďalších orgánov OECD. Výbor spolupracuje s WTO, EÚ a Medzinárodnou organizáciou práce ILO. Zapája sa do dialógu s nečlenskými krajinami a poskytuje priestor na diskusiu s odborníkmi v cestovnom ruchu, súkromným sektorom a inými zainteresovanými subjektmi prostredníctvom konzultácií a seminárov. V roku 1971 výbor zriadil Pracovnú skupinu pre štatistiku, ktorej hlavným účelom je poskytovať členským krajinám relevantné podkladové materiály, od ktorých možno odvíjať prijímanie patričných rozhodnutí. Medzi kľúčové aktivity výboru patria: preskúmanie národných politík cestovného ruchu členských krajín; liberalizácia služieb cestovného ruchu; rozvoj ľudských zdrojov v cestovnom ruchu a vzájomná výmena informácií s nečlenskými krajinami. MH SR, odbor cestovného ruchu je gestorom výboru, kde prezentuje politiku cestovného ruchu SR.

Členský príspevok za SR do OECD uhrádza MZV SR. 

Aktivity

•	 Účasť na 74. zasadnutí Výboru OECD pre cestovný ruch, Paríž, Francúzsko
Výbor OECD pre cestovný ruch zvolal v júli 2003 špeciálne zasadnutie svojich členov za účelom posúdenia vonkajších faktorov (vojna, terorizmus, SARS), ktoré majú mimoriadne dôsledky na vývoj svetového cestovného ruchu. Na zasadnutí bol prezentovaný dotazník, ktorý bol vopred zaslaný všetkým členským krajinám. Odbor cestovného ruchu MH SR poskytol všetky dostupné údaje k dotazníku, ktoré sú uvedené v dokumente OECD DSTII/DOT/TOU(2003)2. Účastníci zasadnutia výboru boli oboznámení aj s The Tourism Intelligence Bulletin, ktorý monitoruje priemysel cestovného ruchu vo svete. Účasť na zasadnutí bola dôležitá z dôvodu získania odborného pohľadu na vysporiadanie sa s vonkajšími faktormi, ktoré ohrozujú medzinárodný cestovný ruch. Zároveň sa prijali odporúčania vládnym inštitúciám k štrukturálnym zmenám predovšetkým v domácom cestovnom ruchu so zameraním na také formy ako obchodný CR, karavany, kempingy a mototuristika, kultúrny CR, vínne cesty a tradičné domáce jedlá, seniorský CR, niche turizmus, liečebný a relaxačný CR a iné.

•	 Účasť na zasadnutí pracovnej skupiny pre štatistiku, Paríž, Francúzsko
V závere roka 2003 sa konalo zasadnutie pracovnej skupiny pre štatistiku cestovného ruchu, pri výbore pre cestovný ruch pri OECD, na ktorom participoval aj zástupca odboru cestovného ruchu MH SR. Opäť sa otvorila otázka vzájomnej výmeny údajov, spolupráce, porovnateľnosti údajov, najmä oficiálnych s výstupmi niektorých súkromných spoločností. V oblasti problematiky implementácie turistických satelitných účtov upozornilo Holandsko i ďalšie krajiny na potrebu medzinárodnej spolupráce. Účasť na pracovnej skupine bola významná z hľadiska získania aktuálnych informácií, potreby prehlbovania spolupráce, diskusie, výmeny skúseností najmä s krajinami, ktoré sú v tejto oblasti pred SR a následnej dohody v otázkach metodológie a harmonizácie. Zo záverov pracovnej skupiny vyplynulo, že je potrebné brať do úvahy a pripraviť sa na budúce možné podobné útoky, ako bol 11. september, vojna v Iraku či SARS a ich dopady na cestovný ruch. 

•	 Účasť na 75. zasadnutí Výboru OECD pre cestovný ruch, Paríž, Francúzsko
V Paríži sa 24. – 25. júna 2004 uskutočnilo 75. zasadnutie Výboru OECD pre cestovný ruch, ktorého gestorom za SR je MH SR a v ktorom má odbor cestovného ruchu MH SR nominovaného stáleho delegáta.  Jedným z najdôležitejších bodov rokovania bol program práce a rozpočet na obdobie 2005/2006. Z hľadiska programu práce sa aktivity výboru sústredia na (1) zvyšovanie konkurencieschopnosti a rast cestovného ruchu a na (2) zvyšovanie pracovných príležitostí v cestovnom ruchu. V prípade, že to finančné prostriedky umožnia, aktivity výboru sa rozšíria o (3) monitoring hlavných problémov cestovného ruchu. Na zasadnutí bola prezentovaná aj správa o realizovanom prehľade reštrukturalizačného procesu v cestovnom ruchu v krajinách OECD a jeho dopadoch na malé a stredné podniky  v cestovnom ruchu. Správa bola spracovaná na základe vyplnených dotazníkov, ktoré boli vopred zaslané všetkým členským krajinám OECD. MH SR, odbor cestovného ruchu zaslal do OECD spracovaný dotazník za SR. Cieľom projektu bolo identifikovať najaktuálnejšie problémy, ktorým čelia malí a strední podnikatelia v cestovnom ruchu, ako aj ďalšie subjekty zapojené do rozhodovacieho procesu. Štúdia potvrdila veľkú dôležitosť malých a stredných podnikov v cestovnom ruchu a ich ekonomický význam pre ďalší rozvoj cestovného ruchu.

A.3		Die Donau – Medzinárodné spoločenstvo podunajských štátov

Spoločenstvo založilo v roku 1972 sedem podunajských štátov, ktoré spája rieka Dunaj s cieľom zoznámiť svet s podunajským regiónom a podporiť v tejto oblasti rozvoj cestovného ruchu. Spoločenstvo má vlastnú webovú stránku, na ktorej sa prezentujú jeho členské štáty a ich aktivity v oblasti cestovného ruchu. SR je členom združenia od jeho založenia.  Medzi dôležité aktivity Die Donau patrí organizovanie spoločných veľtrhov tzv. Dunajských búrz každé 2 roky v jednej z členských krajín, na ktorých sa priamo prezentuje politika členských štátov v oblasti cestovného ruchu, aktivity na Dunaji, ako aj činnosť subjektov cestovného ruchu (cestovných kancelárií, združení cestovného ruchu, miest a obcí). 
V rámci spolupráce s Die Donau sa zástupca odboru cestovného ruchu MH SR zúčastňuje na pravidelných štvrťročných zasadnutiach Marketingového výboru vo Viedni, kde pravidelne pripravuje tlačovú správu o podujatiach, novinkách a aktivitách spojených s Dunajom. Každoročne sa zúčastňuje na valnom zhromaždení, na ktorom sa prijímajú programové dokumenty, vyhodnocuje sa činnosť spoločenstva, schvaľuje sa rozpočet a rozhoduje sa o návrhoch a zameraní činnosti pre ďalšie obdobie.
	Keďže MH SR je jediným ústredným orgánom štátnej správy, ktorý je členom Die Donau, uvažuje sa o prechode členstva od roku 2005 na SACR, ktorá je vecne príslušná na napĺňanie tejto úlohy. 
	
	Členský príspevok do Die Donau uhrádza MH SR. Jeho výška sa stanovuje na valnom zhromaždení. V roku 2004 bol uhrádzaný príspevok za rok 2003 vo výške 13 800 EUR. 
Aktivity

•	 Spolupráca pri tvorbe internetového katalógu Danube Sales Manual  
Na základe diskusie k návrhu myšlienky zmapovať všetky najdôležitejšie pamiatky, zaujímavosti a aktivity  na území 50 km po oboch brehoch rieky Dunaj, bol spracovaný rakúskym prevádzkovateľom návrh osnovy, prijatej všetkými členskými krajinami Die Donau. Do konca roka 2003 bol v spolupráci s partnerskými organizáciami a združeniami   spracovaný základný dokument za Slovensko, ako východiskový materiál do budúceho katalógu.  Prvá verzia katalógu bola slávnostne otvorená v januári 2004.   

•	 Účasť na 12. Dunajskej burze, Viedeň, Rakúsko
Dunajská burza je marketingové podujatie, ktoré sa koná každé dva roky v inom členskom štáte. Poskytuje jednotlivým štátom možnosť informovať o podujatiach, udalostiach, akciách, organizovaných priamo na Dunaji, alebo v jeho blízkosti. Národným agentúram poskytuje možnosť predstaviť nové propagačné materiály a produkty, ktoré súvisia s propagáciou územia okolo dunajského veľtoku. Pre cestovné kancelárie a  touroperátorov z podunajských krajín dáva možnosť uviesť na trh svoje produkty a nájsť kontakty pre svoje podnikateľské aktivity. V roku 2000 usporiadalo 10. Dunajskú burzu Slovensko. 12. Ročník sa konal v januári 2004 vo Viedni, ako súčasť veľtrhu cestovného ruchu ATB, čím bola rozšírená možnosť pre prezentáciu, ako aj nadviazanie kontaktov s oveľa väčším počtom záujemcov. Slovenskú republiku zastupovalo MH SR v spolupráci so SACR.

A.4		Európska komisia

	Oblasť cestovného ruchu zastrešuje v rámci Európskej komisie (EK) Útvar pre cestovný ruch (Tourism Unit), ktorý je organizačne začlenený do DG podnikanie. Práca útvaru je založená na cieľoch zameraných na zlepšenie kvality, konkurencieschopnosti a trvalej udržateľnosti európskeho cestovného ruchu. Jednou z hlavných úloh útvaru je zohrávať koordinačnú úlohu v rámci EK s cieľom zabezpečiť, aby záujmy cestovného ruchu boli plne brané do úvahy pri príprave legislatívy, ako aj v riadení programov a politík, ktoré nie sú samostatne koncipované v zmysle zámerov cestovného ruchu.

	V roku 1986 bol zriadený Rozhodnutím Rady 86/664/ECC Poradný výbor pre cestovný ruch zložený zo zástupcov všetkých členských krajín EÚ, ktorý má konzultatívnu funkciu vo vzťahu k EK a v prípade potreby (napríklad na prípravu rôznych odporúčaní) môže zriaďovať ad hoc pracovné skupiny. Hlavným poslaním výboru je uľahčovať výmenu informácií, konzultácie a spolupráca v oblasti cestovného ruchu.

	V rámci EÚ má dôležité postavenie aj Európske fórum cestovného ruchu, ktorého úlohou je zabezpečiť spoluprácu verejného a súkromného sektora v otázkach cestovného ruchu na úrovni EÚ.

Aktivity

•	 Účasť na stretnutí pristupujúcich krajín do EÚ, Brusel, Belgicko
Európska komisia, DG Podnikanie – Útvar cestovného ruchu organizovala vo februári 2004 pracovné stretnutie so zástupcami 10 pristupujúcich krajín do EÚ k dôležitým otázkam cestovného ruchu. Predmetom rokovania bolo aj oboznámiť budúce členské krajiny EÚ s aktivitami, ktoré v oblasti cestovného ruchu realizuje Útvar cestovného ruchu EK. Každá pristupujúca krajina dostala prideleného korešpondenta z Útvaru cestovného ruchu. Pre Slovensko a Maďarsko bol ako korešpondent určený Piet Jonckers, ktorý má v rámci Útvaru cestovného ruchu EK na starosti problematiku vzdelávania v cestovnom ruchu a sociálneho dialógu. V rámci úvodného prezentovania jednotlivých krajín zástupca odboru cestovného ruchu MH SR prezentoval informácie o kompetenciách v oblasti cestovného ruchu v podmienkach SR, činnosti odboru cestovného ruchu MH SR, ako aj o aktuálnych kľúčových dokumentoch, ktoré MH SR vypracovalo za cestovný ruch. Účastníci stretnutia sa vyjadrovali k dôležitým otázkam cestovného ruchu, medzi ktoré možno zaradiť satelitné účty cestovného ruchu, propagáciu, udržateľný cestovný ruch, sprievodcovskú činnosť a pod. Zároveň sa zhodli v názore, že je potreba lepšej informovanosti zo strany EK k pristupujúcim krajinám, najmä pokiaľ ide o legislatívu s dopadom na cestovný ruch. 

•	Účasť na zasadnutí Poradného výboru pre cestovný ruch EK, Brusel, Belgicko
Európska komisia, DG podnikanie organizovala v septembri 2004 v súlade s Rozhodnutím Rady 86/664/EEC pracovné stretnutie Poradného výboru pre cestovný ruch, na ktorom sa po prvýkrát zúčastnil aj zástupca SR ako plnoprávny člen EÚ. Predmetom rokovania bolo najmä: právny rámec pre oblasť cestovného ruchu (v zmysle novej ústavy EÚ); programová náplň v oblasti cestovného ruchu predsedajúcich krajín EÚ v roku 2005 (Luxembursko a Veľká Británia); implementácia dokumetu o udržateľnom európskom cestovnom ruchu; smernica o službách; DPH; osobitný režim pre cestovných agentov; eko-značenia; satelitný účet cestovného ruchu; internetový portál európskeho cestovného ruchu a ADS dohoda s Čínou. V súvislosti s ADS dohodou Európske spoločenstvo (EC) a Národný úrad pre cestovný ruch Čínskej ľudovej republiky (CNTA) podpísali 12. februára 2004 Memorandum o porozumení o vízach a s tým súvisiacich záležitostiach týkajúcich sa skupín turistov z ČĽR, tzv. ADS dohodu. Hlavným cieľom memoranda je uľahčiť cestovanie čínskych turistických skupín do krajín EÚ. Vďaka tejto dohode sa aj SR ako nový členský štát EÚ zaradila do zoznamu krajín oficiálnych destinácií, čím sa prakticky odstránili zábrany pre čínskych turistov cestovať na územie Slovenska a čínskym cestovným kanceláriám sa otvoril priestor organizovať v spolupráci s partnerskými cestovnými kanceláriami prijímacieho štátu cesty pre skupiny čínskych turistov. V tejto súvislosti, za účelom zintenzívnenia spolupráce s Čínou, s cieľom zvýšiť devízové príjmy z aktívneho zahraničného cestovného ruchu odbor cestovného ruchu MH SR v súlade s usmerneniami Delegácie EK v Pekingu poskytol a aktualizuje zoznam slovenských cestovných kancelárií, ktoré prejavili záujem o spoluprácu pri organizovaní zájazdov čínskych turistov na Slovensko.

•	 Účasť na 3. Európskom fóre cestovného ruchu, Budapešť, Maďarsko
Fórum sa zaoberalo tromi aktuálnymi témami: vnútorný trh služieb v 25-člennej EÚ, zamestnávaním a vzdelávaním v cestovnom ruchu a novými trendmi v cestovnom ruchu. Diskusia sa týkala nových faktorov v dopyte po cestovnom ruchu, príspevku mládežníckych organizácií k ďalšiemu rozvoju mládežníckeho cestovného ruchu, problematiky posilňovania sprievodcovskej činnosti v rámci členských krajín EÚ, pozitívnych i negatívnych aspektov zamestnávania sezónnych pracovníkov atď. Veľmi pozitívne sa hodnotilo to, že do Európskej ústavy sa podarilo zakomponovať zmienku o význame cestovného ruchu pre národy kontinentu.

A.5	Višegrádska štvorka (V4)

	Vzájomná spolupráca krajín V4 v rámci pracovnej skupiny pre cestovný ruch je zameraná predovšetkým na spoločné propagačné aktivity zúčastnených krajín (ČR, PR, MR, SR). Z iniciatívy maďarskej vlády bol vo februári 2003 v Budapešti podpísaný protokol o vzájomnej spolupráci krajín V4 v cestovnom ruchu. Protokol bol podpísaný na úrovni štátnych tajomníkov ministerstiev zodpovedných za oblasť cestovného ruchu. Predmetom protokolu je spoločná propagácia stredoeurópskych krajín Česka, Maďarska, Poľska a Slovenska na zámorských trhoch; rozširovanie cezhraničnej spolupráce v cestovnom ruchu v záujme zviditeľňovania sa na trhu Európskej únie a podpora regionálneho rozvoja. Vykonávateľmi spoločných propagačných aktivít sú národné organizácie pre marketing a štátnu propagáciu cestovného ruchu. Za Slovensko je to SACR.

Aktivity

•	 Účasť na stretnutí krajín V4 o vplyvoch vstupu do EÚ na cestovný ruch, Višegrád, Maďarsko
Stretnutie bolo organizované maďarským štátnym tajomníkom zodpovedným za cestovný ruch. Na stretnutí, ktorého cieľom bolo hľadanie možností spolupráce v oblasti cestovného ruchu, vrátane možnosti podpory rozvoja spoločných produktov cestovného ruchu zo štrukturálnych fondov EÚ, sa zúčastnili aj zástupcovia odboru cestovného ruchu MH SR. Hlavným bodom programu boli prezentácie jednotlivých členských krajín zoskupenia V4 zamerané na úlohu cestovného ruchu v národných rozvojových plánoch a prípravu na využívanie finančných nástrojov EÚ pre oblasť cestovného ruchu. Zástupcovia odboru cestovného ruchu MH SR prezentovali za SR v nadväznosti na Národný rozvojový plán SR Sektorový operačný program priemysel a služby a príslušný Programový doplnok z hľadiska priority 2: rozvoj cestovného ruchu a jej príslušných troch opatrení. Stretnutie umožnilo účastníkom vymeniť si vzájomné skúsenosti z prípravy základných programovacích dokumentov, na základe ktorých budú nové členské krajiny EÚ čerpať prostriedky zo štrukturálnych fondov aj na rozvoj cestovného ruchu.

•	Účasť na pracovnom stretnutí zástupcov krajín V4, Mariánske Lázne, Česká republika
	Pracovné stretnutie zástupcov krajín V4 v oblasti cestovného ruchu sa uskutočnilo z iniciatívy českej strany. Cieľom bolo prediskutovanie súčasného stavu spolupráce a plnenia plánu propagačných aktivít na rok 2004, ako aj plánu finančných aktivít na nasledujúce obdobie a ich finančného krytia. Prítomní zástupcovia relevantných ministerstiev podpísali Protokol o spolupráci v oblasti cestovného ruchu, ktorý vytvára rámec pre nové aktivity, ako aj pre nové formy spolupráce krajín V4 po vstupe do EÚ (možnosti využitia fondov EÚ a Višegrádskeho fondu pre spoluprácu v oblasti cestovného ruchu, ako aj iniciatívy INTERREG).

A.6		Výbor pre cestovný ruchu SEI

	Stredoeurópska iniciatíva je najstaršia regionálna spolupráca v strednej a východnej Európe. Je to medzivládne fórum pre spoluprácu členských krajín v politickej, ekonomickej a kultúrnej oblasti. Pracovná skupina pre cestovný ruch vznikla v roku 1991, predsedajúcou krajinou je Chorvátsko. Odbor cestovného ruchu MH SR je členom tejto skupiny od jej vzniku. Prioritou je výmena informácií o národných stratégiách rozvoja cestovného ruchu, ako aj produktoch cestovného ruchu. 

Aktivity

	SR poskytla ostatným členským krajinám SEI informácie o výsledkoch cestovného ruchu v roku 2003, navrhla v rámci spolupráce v oblasti kultúrneho cestovného ruchu spoločnú prezentáciu pamiatok kultúrneho dedičstva UNECSO na internetových stránkach pracovnej skupiny, ako aj ďalšie zverejňovanie udalostí cestovného ruchu v jednotlivých krajinách SEI.

B.		Spolupráca s medzinárodnými organizáciami cestovného ruchu na úrovni Slovenskej agentúry pre cestovný ruch

B.1	Európska komisia cestovného ruchu (ETC – European Travel Commission)

	ETC je najväčšou a zároveň najprestížnejšou organizáciou cestovného ruchu v Európe. Vznikla už v roku 1948 a 19 rokov bola súčasťou OEEC (teraz OECD), od roku 1967 pôsobí ako samostatná organizácia. Jej členmi sú národné organizácie cestovného ruchu, ktoré vykonávajú marketing a národnú propagáciu cestovného ruchu. Hlavným cieľom ETC je propagácia Európy ako destinácie cestovného ruchu v mimoeurópskych krajinách. K ďalším dôležitým cieľom patrí vykonávanie výskumu cestovného ruchu na medzinárodnej úrovni, vytvorenie kvalitného informačného zdroja v oblasti cestovného ruchu, zabezpečovanie vzdelávania a tréningových programov.

Aktivity

	SACR sa na aktivitách ETC  podieľa ako riadny člen od mája 2001. V roku 2003 sa SACR zúčastnila na generálnych schôdzach na jar v Bruseli a na jeseň v Lisabone. Generálne schôdze odsúhlasujú plán práce pre operačné skupiny ETC v zámorí a v oblastiach, ktorých výskum sa bude financovať v najbližšom období. Na generálnych schôdzach sa tiež prezentujú výsledky výskumov uskutočnených operačnými skupinami ETC na ťažiskových zámorských trhoch (USA, Kanada, Južná Amerika, Japonsko/Čína). Údaje do výskumných úloh a do štatistík ETC dodáva aj SACR podľa požiadaviek sekretariátu ETC. 
	
	Slovensko sa prostredníctvom SACR spolu s ostatnými členskými národnými turistickými úradmi prezentuje na spoločnom internetovom portáli ETC a tiež je prítomné na americkom trhu prostredníctvom oficiálneho internetového portálu www.visitEurope.sk

	V roku 2004 sa SACR zúčastnila na jarnej generálnej schôdzi ETC v Bruseli. Na programe rokovania bola aj správa o stave prípravy európskeho portálu visitEurope.com, ktorý sa pripravuje v spolupráci s Európskou komisiou. 

B.2		Americká asociácia cestovných kancelárií (ASTA – American Society of Travel Agents)
	
	ASTA je v súčasnosti najväčšou a najprestížnejšou asociáciou cestovného ruchu vo svete. Už 70 rokov udržuje tradíciu podporovania profesionality cestovného ruchu a spoľahlivú stratégiu voči cestujúcej verejnosti.  Členstvo v nej umožňuje SACR prístup k databázam organizácie, účasť na prestížnom World Travel Congress and Trade Show – veľtrhu určenom pre amerických a svetových touroperátorov. 

Aktivity
	
	V roku 2003 podporila SACR snahu Českej republiky pri uchádzaní sa o usporiadanie Svetového kongresu ASTA v roku 2006 v ČR. SACR vyvíja lobbing na zaradenie Slovenska do programu kongresu. V roku 2004 sa Slovensko predstavilo členom ASTA na Svetovom kongrese v Hong Kongu. Súčasťou aktívnej prezentácie SR je aj inzercia vo vybraných periodikách ASTA – Congress Daily v roku 2004.

B.3		Medzinárodný zväz autobusových prepravcov (RDA - Internationaler Bustouristik Verband)

	Členom RDA sa SACR stala v roku 2001 na veľtrhu cestovného ruchu ITB Berlín. Hlavným cieľom zväzu je podpora autobusového cestovného ruchu predovšetkým v Európe prostredníctvom viac ako 3000 členov z 35 krajín. SACR sa prostredníctvom členstva v RDA snaží o podporu predaja produktu cestovného ruchu Slovenska pre autobusových prepravcov. 

Aktivity

	V auguste 2004 sa SACR predstavila na veľtrhu cestovného ruchu RDA Workshop, ktorý sa každoročne koná v Kolíne nad Rýnom a je určený odbornej verejnosti – nákupcom, predajcom, ubytovacím zariadeniam, dopravným spoločnostiam. SACR tiež odštartovala intenzívne rokovania, ktorých snahou je získanie možnosti usporiadať Valné zhromaždenie RDA v roku 2007 alebo 2008 na Slovensku. V tejto súvislosti minister hospodárstva SR zaslal predstaviteľom RDA v auguste 2004 pozvánku na poriadanie výročnej konferencie RDA v roku 2007 na Slovensku.

B.4		Asociácia cestovného ruchu stredoeurópskych krajín (CECTA – Central European Countries Travel Association)

	CECTA bola založená v roku 1999. Poslaním tejto organizácie je zastupovať záujmy členských krajín strednej Európy – Česka, Rakúska, Nemecka, Maďarska, Poľska a Slovenska v marketingu a spoločnej propagácii cestovného ruchu na trhu Veľkej Británie a Írska, od roku 2002 svoje aktivity rozšírila aj na zámorské teritóriá. Medzi hlavné aktivity CECTA patrí reprezentácia záujmov svojich členov, propagácia stredoeurópskeho regiónu ako atraktívnej destinácie cestovného ruchu, vykonávanie marketingových výskumov, vytvorenie kvalitnej informačnej databázy a v neposlednom rade organizovanie tlačových konferencií a odborných seminárov, zabezpečovanie vzdelávacích programov pre svojich členov. CECTA chce svojimi aktivitami poukázať na dôležité umiestnenie krajín strednej Európy na svetovej mape cestovného ruchu. 

Aktivity	

	V roku 2004 zastupovala členské krajiny na veľtrhoch cestovného ruchu Holiday World Dublin, ATM Dubai a ITB Berlín, organizovala prezentácie, spoločná web stránka www.visitcentraleurope.com bola rozšírená o ďalšie informácie. Rozšírená bola tiež stránka pre členov CECTA www.cecta.org a členmi CECTA sa stali viaceré subjekty cestovného ruchu Slovenska. V súvislosti s otvorením novej leteckej linky spoločnosti Sky Europe Airlines Bratislava – Londýn zorganizovala rozsiahlu reklamnú kampaň.

C.		Spolupráca s medzinárodnými organizáciami cestovného ruchu na úrovni združení cestovného ruchu s celonárodnou pôsobnosťou

C.1	Európske združenie národných asociácií cestovných kancelárií (ECTAA) 

ECTAA je organizáciou skupiny národných asociácií cestovných agentúr a touroperátorov krajín EU. Je medzinárodnou neziskovou organizáciou so sídlom v Bruseli. Bola založená šiestimi národnými asociáciami zakladajúcich štátov „Spoločného trhu“ v roku 1961 v Bad Kreuznach (Nemecko). Dnes je ECTAA reprezentantom 25 krajín EÚ. ECTAA reprezentuje záujmy takmer 80 000 cestovných agentúr a touroperátorov, medzi ktorými sú početné malé firmy, ale aj multinárodné spoločnosti zamestnávajúce viac ako 1000 osôb. ECTAA zastupuje záujmy priemyslu cestovného ruchu, osobitne cestovných agentúr a touroperátorov v rámci EÚ. Je serióznym partnerom a konzultantom pri rokovaniach o všetkých sporných otázkach v cestovnom ruchu, najmä pri formulovaní právnych noriem EU, ktoré sa týkajú organizovaného cestovania, ale aj pri riešení obchodných a spoločensko-ekonomických problémov v oblasti cestovného ruchu. Riadnym členom  ECTAA so zastúpením v rade riaditeľov je Slovenská asociácia cestovných kancelárií a cestovných agentúr (SACKA).

C.2	Medzinárodná asociácia leteckých prepravcov (IATA - International Air Transport Association) 

	V roku 1997 sa SACKA ešte pod pôvodným názvom SACK (Slovenská asociácia cestovných kancelárií) stala zástupcom slovenských cestovných kancelárií/agentúr v medzinárodnej organizácii IATA – V Spoločnej rade predajcov a leteckých spoločností (APJC) pri regionálnom zúčtovacom centre ČR a SR (BSP CZ/SK). Je výhradným zástupcom pre potvrdzovanie preukazov profesionálov, ktoré slúžia na poskytovanie zliav v leteckej doprave pre majiteľov a pracovníkov cestovných kancelárií a cestovných agentúr.

C.3		Medzinárodná asociácia hotelov a reštaurácií (IH&RA)

	Zástupcom zo Slovenska v asociácii je od roku 1977 Zväz hotelov a reštaurácií Slovenskej republiky (ZHR SR). Zástupcovia zväzu sa dvakrát zúčastnili výročnej konferencie IH&RA. Členstvom v IH&RA získal zväz prístup k informáciám o trendoch vývoja cestovného ruchu a hotelierstva, prevzal a aplikoval v členských hoteloch medzinárodné projekty „Možnosť voľby“, „Zelený program“, „Stop drogám“, „Stop detskej prostitúcii“. Hlbšiemu zapojeniu sa do činnosti bránia obmedzené finančné možnosti zväzu, ako aj to, že ZHR SR nezdružuje väčšinu ubytovacích subjektov v SR.

C.4	Medzinárodná organizácia pre lanovú dopravu (OITAF)

OITAF bola založená v roku 1959 v Ríme a v súčasnosti má 139 členov. Združuje výrobcov zariadení osobnej lanovej dopravy, prevádzkovateľov zariadení osobnej lanovej dopravy a dozorné orgány. Je to otvorená organizácia pre úrady, združenia, inštitúcie, podniky aj jednotlivé osoby, ktoré zasahujú do technických, právnych, administratívnych a hospodárskych otázok lanovej dopravy. Jej cieľom je požadovať technický rozvoj a napredovanie lanovej dopravy a z toho vyplývajúcu primeranú vedeckovýskumnú činnosť, požadovať zosúladenie národných predpisov pre lanovú dopravu, vypracovať medzinárodné smernice pre projektovanie, stavbu, prevádzku, údržbu a kontrolu lanoviek, organizovať medzinárodné „lanovkárske“ kongresy. Na základe svojej pozície OITAF ako svetová medzinárodná organizácia pre lanovú dopravu, sa stala hovorkyňou krajín, zastúpených v EÚ.

Členom OITAF je LAVEX – Lanovky a vleky, záujmové združenie na Slovensku. LAVEX sa stal riadnym členom medzinárodnej organizácie OITAF ako kolektívny člen v kategórii „B„. Do tejto kategórie sú zaradené medzinárodné a národné združenia lanovkárskych podnikov – teda prevádzkovateľov lanových dráh a lyžiarskych vlekov. Lavex spolupracuje s touto organizáciou najmä pri vydávaní rôznych štatistík (napr. medzinárodná štatistika lanoviek), pri pripomienkovaní technických odporúčaní pre stavbu a prevádzku lanoviek a lyžiarskych vlekov, zmenách stanov a pri publikovaní odborných a informačných materiálov prostredníctvom vlastného odborného časopisu LAVEX – Info. Od roku 2000 je Lavex členom aj riadiaceho výboru OITAF, ktorý prerokúva a pripravuje podklady pre vyššie orgány organizácie na schválenie. Tak dostal Lavex možnosť získavať najnovšie informácie o pripravovaných materiáloch v oblasti lanovej dopravy a zároveň možnosť poskytovať k jednotlivým materiálom stanoviská. Lavex perspektívne počíta s užšou spoluprácou najmä s riadiacim výborom OITAF a chce v najbližších rokoch organizovať zasadnutia tohto výboru aj na Slovensku, aby sa viac spropagovala lanová doprava ako súčasť zimného cestovného ruchu aj na takejto úrovni.